08.11.2022

# Kallion seurakunnan lausunto Helsingin seurakuntayhtymän vuoden 2023 talousarviosta ja 2023–2025 toiminta- ja taloussuunnitelmasta

### Lausunto Helsingin seurakuntayhtymän vuoden 2023 talousarviosta ja 2023–2025 toiminta- ja taloussuunnitelmasta

Kallion seurakunta päätti kokouksessaan 8.11. puoltaa Helsingin seurakuntayhtymän vuoden 2023 talousarvion ja vuosien 2023–2025 toiminta- ja taloussuunnitelman hyväksymistä seuraavin huomioin ja kehittävin näkökulmin:

**Määrärahojen jakoperusteiden muutos**

Kallion seurakunta pitää tärkeänä, että määrärahojen jakoperusteiden uudistamisesta aloitetaan osana valmistelua myös avoin ja julkinen keskustelu. Kallion seurakunnan näkökulmat uudistusten valmisteluun on ilmaistu Rohkeasti yhdessä -lausunnossa. Ajattelemme, että tässä työssä tulee pitkälti käsiteltyä myös käsityksemme kirkon ja seurakuntien työstä, paikasta ja asemasta sekä se, millaisena ajattelemme yhteiskuntavastuumme hengellisenä toimijana Helsingissä. Emme kannata pelkästään jäsenyysperusteista palvelulaitosta, vaan näemme kirkon tehtävän missionaarisena toimijana.

**Investointiosaan raha saavutettavuuden lisäämiseksi**

Kallion seurakunta esittää, että jatkossa talousarvioon varataan erillinen määräraha kirkkotilojen saavutettavuuden ja esteettömyyden edistämiseen sekä kirkkotilojen monimuotoisuuden lisäämiseen suuruudeltaan esimerkiksi 250 000 euroa. Tämä määräraha voidaan varata nykyistä investointitasoa nostamatta. Katsomme, ettei näiden periaatteellisesti ja toiminnallisesti keskeisten uudistusten aikataulu voi olla riippuvainen kirkon peruskorjaustarpeesta ja aikataulusta. Lisäksi näemme, että avoimuus suhteessa seurakuntiin esimerkiksi tilojen esteettömyyden edistämiseksi tasapuolisesti koko Helsingissä olisi tärkeää.

Kallion seurakuntaneuvosto kysyy, onko nykytilanteessa energiainvestointien taso riittävä. Energiainvestointien määrää ja laajuutta olisi hyvä tarkastella esimerkiksi osana ympäristödiplomin hakuprosessia.

**Varainhankinta**

Helsingin seurakuntayhtymän varainhankinnan tehostamiseksi ja kehittämiseksi sekä tavoitetason asettamiseksi ei toimintasuunnitelmaosassa ole esitetty tarpeeksi toimenpiteitä tai mittareita. Tarvitsemme selkeämpää näkyä ja tavoitetilaa sekä monimuotoisia keinoja. Yhtenä mahdollisena varainhankinnan resurssina ovat tilat.

Kallion seurakunta on esittänyt ja uudistaa esityksenä Kallion kirkon tornin avaamisesta maksulliseen vierailukäyttöön. Uskomme, että siihen kohdistuu, Helsingin kaupungin merenpinnasta laskettuna korkeimmalla sijaitsevana rakennuksena, kiinnostusta, joka voisi myös tuloutua euroiksi.

**Vieraskielisen työn määrärahan jakoperusteiden muutos**

Kallion seurakunta haluaa kiinnittää edelleen huomiota vieraskielisen työn rahoittamiseen Helsingin seurakuntayhtymässä. Helsingin seurakuntayhtymän yhteinen seurakuntatyö on järjestänyt pääkaupunkiseudun vieraskielisen työn nk. kotipesäseurakuntamallilla. Kotipesäseurakunta saa talousarvion valmisteluvaiheessa erillisen määrärahan toimintaa varten. Määräraha on 15 100 euroa/kieliryhmä koskien englanninkielistä, kiinankielistä, arabiankielistä, venäjäkielistä työtä ja 7 600 koskien vironkielistä työtä. Vironkielisen työn alempaan korvaustasoon ei ole löytynyt tiedossa olevia perusteita.

Erillisen vieraskielisen määrärahan on tarkoitus korvata:

* sisäiset vuokrat vieraskielisen työn käyttämien tilojen osalta
* kirkkoherran ja mahdollisten muiden lähiesihenkilöiden työ seurakunnassa (laskut, hr, työnjohto, ohjausryhmätyö, yhteydenpito taustatahoihin)
* tilojen suntiopalvelut (siivous, avaimet, tilavaraukset)
* työntekijöiden tarvitsemat fasiliteetit (työhuone, laitteet ja välineet)

On täysin selvää, että nykyinen määräraha ei kata toiminnasta seurakunnille aiheutuvia kuluja.

Viimeisen kolmen vuoden aikana on kotipesäseurakuntien ja yhteisen seurakuntatyön välillä määrätietoisesti selkeytetty työnjakoa ja vastuita. Tämä on samalla tehnyt näkyväksi sen työmäärän, joka seurakunnissa tähän työhön kohdistuu.

Kallion seurakunta esittää, että mikäli rakenne tulevaisuudessa säilyy kotipesäseurakuntamallina, niin tämän työn osalta korvaus tulisi maksaa kahtena määrärahana:

* sisäisten vuokrien osuus
* muu korvaus, joka käsittää lähijohdon sekä työn tarvitsemat palvelut seurakunnassa

**Nettisivut**

Pidämme toiminnallisesti ja taloudellisesti erittäin tärkeänä, että Helsingin ev.lut. seurakuntien ja seurakuntayhtymän palvelujen ja hallinnon verkkosivu-uudistus saadaan toteutettua, ja sitä varten on talousarviossa varattu määräraha.